ฟื้นหวยบนดินแน่คลังลุยก่อนสิ้นปี
คลังเอาจริง ฟื้นชีพหวยออนไลน์แบบ 23 ตัว ต้นปีหน้า ดันเข้า ครม.ก่อนสิ้นปี
28 ก.ย. 2555

คลังเอาจริง ฟื้นชีพหวยออนไลน์แบบ 23 ตัว ต้นปีหน้า ดันเข้า ครม.ก่อนสิ้นปี
นายทนุศักดิ์ เล็กอุทัย รมช.คลัง ในฐานะกำกับดูแลสำนักงานสลากกินแบ่งรัฐบาล เปิดเผยว่า ในช่วงต้นปี 2556 คาดว่าจะเริ่มจำหน่ายสลากแบบ 2 ตัว และ 3 ตัว ด้วยเครื่องอัตโนมัติ หรือหวยออนไลน์งวดแรกได้ โดยขณะนี้ทางสำนักงานสลากฯ อยู่ระหว่างการเตรียมความพร้อมในขั้นตอนสุดท้าย เช่น การหารือกับตัวแทนจำหน่ายที่เป็นคู่สัญญาเดิม การตรวจสอบความพร้อมของตู้จำหน่ายหวยออนไลน์ ซึ่งปัจจุบันมีอยู่ 6,000 เครื่อง โดยวางเป้าหมายขยายเพิ่มเป็น 1.2 หมื่นเครื่อง ให้ครอบคลุมกับความต้องการของประชาชน
“ตอนนี้ได้ข้อสรุปที่ชัดเจนแล้วว่าจะจำหน่ายหวยออนไลน์ในรูปแบบ 2 ตัว และ 3 ตัว ส่วนการถูกรางวัลจะใช้อัตราผันแปร คือ หากมีคนถูกรางวัลเพียงคนเดียวก็จะได้รางวัลในอัตราที่สูง แต่ถ้าในงวดนั้นมีจำนวนผู้ถูกรางวัลหลายคนก็จะเฉลี่ยกันไป รวมทั้งจะมีรางวัลแจ็กพอตด้วย โดยกระทรวงการคลังพยายามเร่งนำเรื่องเข้าสู่การพิจารณาของคณะรัฐมนตรี (ครม.) ให้ทันภายในปีนี้” นายทนุศักดิ์ กล่าว
รมช.คลัง ประเมินว่าหากมีการจำหน่ายหวยออนไลน์จะทำให้สำนักงานสลากฯ มีรายได้เพิ่มขึ้นเฉลี่ยงวดละ 1,000 ล้านบาท และจะทยอยเพิ่มขึ้นเป็นปีละ 2.4 หมื่นล้านบาท จากปัจจุบันมีรายได้จากการขายสลากกินแบ่งรัฐบาลงวดละ 500-600 ล้านบาท
นอกจากนี้ การจำหน่ายหวยออนไลน์จะช่วยแก้ปัญหาการขายสลากกินแบ่งรัฐบาลเกินราคาได้ 
ด้าน พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล เปิดเผยว่า หากรัฐบาลมีนโยบายชัดเจนที่จะให้ดำเนินการในเรื่องดังกล่าว เชื่อว่าทางบริษัท ล็อกซเล่ย์ จีเทค เทคโนโลยี ที่ได้รับสัมปทานโครงการนี้ จะสามารถดำเนินการได้ทันที ส่วนปัญหาการฟ้องร้องกันคงจะมีแนวทางการแก้ไขที่ชัดเจนหลังจากนี้
ทั้งนี้สำนักงานสลากฯ อยู่ระหว่างการดำเนินการ เช่น การเตรียมความพร้อมกับตัวแทนจำหน่ายที่เป็นคู่สัญญาเดิม และระบบในการบริหารจัดการ 
อย่างไรก็ตาม ในส่วนของการแตกรางวัลที่ 1 ให้เป็นหลายรางวัลนั้น ขณะนี้คณะกรรมการสลากฯ ได้สั่งให้สำนักงานสลากฯ ไปเร่งศึกษาถึงความเป็นไปได้ และผลกระทบที่จะตามมาหากมีการดำเนินการเรื่องดังกล่าว รวมถึงการหาแนวทางเพื่อทำความเข้าใจกับประชาชน